בע"ה                                                                      ‏יום חמישי, ט"ז כסלו, תש"ס

‏25/11/1999

איגרת 7.99

***איגרת לסגל המחקר מס' 7/99***

(גיליון 86, עמ' 603-607)

***עוד בגיליון הזה:***

***·          התקשי"ר זמין באינטרנט חינם***

***·*          *הופעל סולם שכר חדש***

***·*          *תשלום של ההפרשים בגין הלנת שכר***

***תיעוד מצורף:***

***·          הוראות הביצוע מ7.11.99- למניעת ירידה בשכר כשעולים לדרגה א1***

***·          הוראות הביצוע מ22.11.99- לסולם שכר חדש***

**\*\*\***

**מתוך יומן יו"ר האיגוד**

**23/26.9.99** – שני חברי סגל המחקר בממ"ח הגישו **ערעור נגד ההחלטה**לפטר אותם, וזאת בטענה ששיקולים בלתי מקצועיים ו/או אישיים בלתי רלבנטיים הובילו להחלטה. ועדת ערר בהרכב המדען הראשי במשרד החקלאות ויו"ר ועד סגל המחקר תכריע בהליך.

**11.11.99** – בישיבת מזכירות האיגוד מס' 8/99, אושרה הגשת הצעותינו לנוהל **איוש משרת ראש ממ"ח** על דעת המועצה המדעית. נדונו הקשיים בתפעול ועד סגל המחקר ב-**מכון הווטרינרי**. עודד זיו יטפל בבעיית **השלמת ותק בגימלה**. נקדימון יטפל בהקמת ועד ב-**תחנה לחקר הסחף**. הישיבה הבאה נקבעה ל16.12.99-.

**15.11.99** – סוכם עם עו"ד אבי ניסנקורן, היועץ המשפטי של האג"מ, שאגיש לראובן לבנטל, מנהל המח' לדמוקרטיה תעשייתית, את כל החומר הרלבנטי הנוגע להענקת **שכר עידוד** לחברי סגל המחקר במכון הגיאולוגי. לאחר בדיקת מיצוי ההליכים ב*-וועדה המרכזית* *למועצות ייצור*, יועבר החומר לידי עו"ד טליה בן-שלמה לשקול את המהלכים שיש לנקוט.

**21.11.99** – *המוסד לבוררות מוסכמת בשירות הציבורי* פסק בתביעתנו בתיק 6/98 שיש לשלם לחברי האיגוד **מקדמות בסכום כולל של 20,000 ש"ח**, כפי ששולמו במערכת הביטחון ובאותם התנאים. ***תודתנו והוקרתנו נתונות לעו"ד טליה בן-שלמה שייצגה אותנו בכבוד בתיק זה.***

**23.11.99** – התקיים בכנסת הכינוס שיזמתי בנושא ***משבר המחקר הרפואי בישראל והמרכזים הרפואיים – מהזנחה לפיתוח***, שאורגן ע"י *פורום מנהלי מו"פ רפואי* בראשות ד"ר גד גלעד מביה"ח *אסף הרופא* בחסות *ועדת הכנסת לענייני מו"פ מדעי וטכנולוגי*.

**\*\*\***

**התקשי"ר זמין באינטרנט חינם**

הוראות התקשי"ר המלאות והמעודכנות זמינות כעת באינטרנט באתר החדש לזכויות העובדים בישראל [http://www.infochannels.co.il.](http://www.infochannels.co.il/)

**\*\*\***

**הופעל סולם שכר חדש**

הממונה על השכר באוצר אישר הפעלת סולם שכר בדירוג המחקר הכולל תוספת 3.24% לחודש 11/99 ועוד 3.24% החל מחודש 12/99, שהן סה"כ **6.585%** לכל רכיבי השכר והפנסיה. ראה פירוט סולם השכר החדש בנספח.

**\*\*\***

**תשלום של ההפרשים בגין הלנת שכר**

בחודש ינואר שולם לנו סך 1000 ש"ח כמפרעה ע"ח הפיצוי על הלנת עדכון השכר משנת 1995. כעת אישרו לי ממשרד האוצר סוף סוף כי מצאו את הדרך לערוך את החישוב, כך שהתשלום יבוצע במשכורת חודש נובמבר, בניכוי המפרעה האמורה בסך 1000 ש"ח.